27.12.2022
FI
Euroopan unionin virallinen lehti
C 493/59 Tiistai 7. kesäkuuta 2022
74. korostaa, että digitalisaatio ja tehokkaat digitaaliset yhteydet saarilla ovat ensisijaisen tärkeitä, jotta voidaan erityisesti auttaa poistamaan niiden kohtaamat maantieteelliset haitat ja parantaa digitaaliteknologian ja -infrastruktuurien, koulutuspalvelujen sekä sähköisten terveyspalvelujen, mukaan lukien etälääketieteen ja etäpsykiatrian, tarjontaa ja muita kansalaisille ja pk-yrityksille tarkoitettuja keskeisiä viranomaispalveluja, joilla on myönteisiä vaikutuksia liiketoimintast­ rategioihin ja -toimintoihin;
75. korostaa, että on tärkeää ylläpitää digitaalisia infrastruktuureja, jotka yhdistävät EU:n saaret muuhun maailmaan, varaamalla riittävä unionin rahoitus vanhentuneiden merenalaisten kaapeleiden korvaamiseen;
76. katsoo, että erityisesti pienillä saarilla pk-yritysten on vaikea saada helposti kaikkea tietoa, joka liittyy yrittäjyyden edistämiseen, osaamisen kehittämiseen ja EU:n rahoittamiin mahdollisuuksiin; kehottaa tältä osin lisäämään rahoitustukea sekä tarjoamaan tehostettuja tiedotustilaisuuksia, neuvontapalveluja ja räätälöityä koulutusta;
Muuttoliike
77. toteaa, että eräillä saarilla muuttajien määrä ylittää usein selvästi paikallisväestön määrän, eivätkä ne pysty tarjoamaan tarvittavaa majoitusta ja apua;
78. kiinnittää huomiota turvapaikka- ja vastaanottojärjestelmiin kohdistuviin erityisiin ja suhteettomiin paineisiin saarilla, syrjäisillä saarilla ja syrjäisimmillä alueilla; kehottaa tunnustamaan saaria koskevassa eurooppalaisessa toimintasuunnitelmassa edellä mainitun turvapaikka- ja muuttoliiketodellisuuden, joka edellyttää koordinoituja Euroopan tason ratkaisuja, joissa kunnioitetaan yksilön hyvinvointia ja ihmisarvoa ja puututaan paineisiin;
Valtiontukijärjestelmien uudelleenarviointi ja toimenpiteet kehitysvajeiden vähentämiseksi
79. kehottaa komissiota tekemään analyysin EU:n saarille sijoittautuneille yrityksille myönnettyjen valtiontukien määrästä; katsoo, että EU:n ja jäsenvaltioiden toteuttamista toimista huolimatta on välttämätöntä selvittää, ovatko saarialueilla sijaitsevat yritykset hyötyneet tällaisista toimenpiteistä, ja jos ovat, missä määrin, ja arvioida valtiontukisääntöjä uudelleen sen mukaisesti; korostaa tässä yhteydessä, että on tärkeää myöntää näiden saarialueiden lento- ja meriliikenneyrityksille joustavampaa valtiontukea, koska ne ovat täysin riippuvaisia näistä liikennemuodoista;
80. pyytää, että kaikista valtiontukia koskevan lainsäädäntökehyksen tulevista tarkistamisista tehdään vaikutustutkimus, joka perustuu erityisiin indikaattoreihin, joiden avulla voidaan arvioida saarialueiden talouksien kilpailukyvyn jälkeenjääneisyyttä, myös suhteessa 55-valmiuspaketin vaikutuksiin näillä alueilla, ja luoda saarialueille erityinen asteittain aleneva järjestelmä sitten, kun tilapäisissä valtiontukipuitteissa säädetyt poikkeustoimenpiteet päättyvät 31. joulukuuta 2021;
81. kehottaa luomaan saarten erityispiirteet huomioon ottavan ”saarten” alaluokan, jota sovelletaan alueellisia valtiontukia koskeviin sääntöihin kaudella 2021–2027, ja poistamaan Euroopan saarten ja syrjäisimpien alueiden vähämerkityksisen tuen enimmäismäärät, joiden ylittämiseen vaaditaan komission hyväksyntä;
82. korostaa, että tarvitaan joustavampaa lähestymistapaa, jolla varmistetaan EU:n rahoituksen tehokkaampi käyttö saarialueilla ja syrjäisimmillä alueilla vaarantamatta kuitenkaan asiaankuuluvia laatuvaatimuksia ja seurantamenettelyjä;
83. toteaa, että nykyinen de minimis -sääntö rajoittaa kilpailukykyä ja aiheuttaa vaikeuksia Euroopan saarilla ja syrjäisimmillä alueilla; toteaa, että de minimis -säännön enimmäismääriä ei pitäisi soveltaa mihinkään EU:n saariin niihin liittyvien haittatekijöiden vähentämiseksi; kehottaa lisäksi komissiota mukauttamaan valtiontukisääntöjä sen varmistami­ seksi, että saaristoaseman kompensoimiseen tarkoitettuja tukia ei pidetä valtiontukena vaan korvauksena, jolla Euroopan saaret ja syrjäisimmät alueet asetetaan yhdenvertaiseen asemaan mantereella sijaitsevien vastaavien alueiden kanssa;